Siurblys (prietaisas)

Siurblys – prietaisas skysčiams iš vienos talpyklos į kitą perkelti. 

Siurbliai mechaninę varančiosios grandies energiją paverčia slėgine skysčio tekėjimo energija.Siurblys (VLE) Siurbliai pasižymi maksimaliu slėgiu (pakėlimo aukštis), galia, naudingumo koeficientu ir našumu (į sistemą tiekiamas skysčio debitas).

 Klasifikacija 
Siurbliai pagal veikimo principą skirstomi į tūrinius (stūmokliniai siurbliai) ir dinaminius (išcentriniai siurbliai), juose naudojamas atitinkamai hidrostatinis arba hidrodinaminis efektas skysčiui perkelti. 

Nors vakuuminių siurblių pavadinime yra žodis „siurblys“, techniškai tai nėra siurbliai, o tik specifiniai kompresoriai, suspaudžiantys dujas nuo žemesnio nei atmosferos slėgio iki atmosferos slėgio.

Dinaminiai siurbliai skirstomi į mentinius ir specialiuosius. Mentiniuose siurbliuose energija skysčiui perduodama besisukančio siurbliaračio mentėmis. Jie skirstomi į išcentrinius, ašinius ir sūkurinius. Išcentriniai siurbliai šiandien yra labiausiai paplitę. Jų teorija ir konstrukcija yra gerai išvystyta. Statomi tokio tipo didelio galingumo ir didelio efektyvumo siurbliai. Prie specialiųjų siurblių priskiriami elektromagnetiniai, čiurkšliniai, peristaltiniai, erliftai (veikiantys keltuvo principu).

Tūriniai siurbliai pagal skysčiui energiją perduodančio slankiojo elemento judesį skirstomi į sukiuosius ir slankiojamuosius. Krumpliaratiniai siurbliai yra plačiai naudojami, nes yra paprasti ir patikimi.

Pagal pavaros tipą siurbliai skirstomi į siurblius su mechanine pavara (elektrinis variklis, garo turbina, vidaus degimo variklis) ir siurblius su rankine pavara.H. Branovers, O. Lielausis. Hidraulikas pamati. Rīga : Latvijas valsts izdevniecība, 1963. P. 271.

 Istorija 

Pirmuoju siurbliu laikomas vandens ratas, sukurtas 350–100 pr. m. e. Indijoje, iš kurios vėliau išplito į Kiniją, Persiją ir kitas šalis. Jį sudarė vertikalus apie horizontalią ašį sukamas ratas su kaušais, vandenį pasemdavusiais iš žemutinio vandens telkinio ir sukdamiesi kartu su ratu viršutinėje jo padėtyje išpildavusiais vandenį į surinkimo lataką. Kiek naujesnis, tačiau iki šių dienų naudojamas senovinis siurblys – Archimedo sraigtas. Pirmasis stūmoklinis siurblys gaisrui gesinti taip pat sukurtas Senovės Graikijoje. Dabartinėje Lietuvos teritorijoje pirmieji pramoniniai siurbliai buvo įrengti 1899 m. Klaipėdos vandentiekio linijoje ir kanalizacijos stotyje.

 Išnašos 

Kategorija:Mechanizmai
Kategorija:Hidraulika